**บทสรุปผู้บริหาร**

แผนปฏิบัติการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2567 เป็นการกำหนดทิศทางในการพัฒนามหาวิทยาลัย โดยพิจารณาความเชื่อมโยงกับแผนปฏิบัติราชการ มหาวิทยาลัยราชภัฏราชนครินทร์ ระยะ 5 ปี (พ.ศ. 2564-2568) (ฉบับทบทวน กันยายน 2565) ซึ่งได้ดำเนินการพัฒนาตัวชี้วัดในเชิงยุทธศาสตร์ให้เป็นตัวชี้วัดเชิงคุณภาพที่มี Impact เพื่อเน้นการสร้างการเปลี่ยนแปลงทั้งในด้านการเป็นมหาวิทยาลัยเพื่อการพัฒนาท้องถิ่นตามพระบรมราโชบายระยะ 20 ปี การเปลี่ยนแปลงมหาวิทยาลัยภายใต้โครงการแบบพลิกโฉมสถาบันอุดมศึกษา (Re-inventing) โดยกองนโยบายและแผนได้นำข้อมูลต่าง ๆ มาเรียบเรียงจัดทำร่างแผนปฏิบัติราชการมหาวิทยาลัยราชภัฏราชนครินทร์ ระยะ 5 ปี (พ.ศ. 2564-2568) (ฉบับทบทวน กันยายน 2565) และนำสู่การจัดทำแผนปฏิบัติราชการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2567 และแผนปฏิบัติการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2567 ซึ่งได้จัดทำแผนการใช้จ่ายงบประมาณภายใต้กรอบงบประมาณรายจ่ายจากเงินรายได้ประจำปีงบประมาณ พ.ศ. 2567 ที่ผ่านความเห็นชอบจากสภามหาวิทยาลัยราชภัฏราชนครินทร์ เมื่อคราวประชุมครั้งที่ 9/2566 วันที่ 9 กันยายน 2566 โดยมีการกำหนดยุทธศาสตร์เพื่อตอบสนองนโยบาย และพันธกิจของมหาวิทยาลัยรวม 4 ยุทธศาสตร์ กำหนดเป้าประสงค์เพื่อตอบสนองยุทธศาสตร์รวม 7 เป้าประสงค์ และกลยุทธ์ในการตอบสนองเป้าประสงค์รวม 11 กลยุทธ์ 44 ตัวชี้วัด และ 215 โครงการ เพื่อเป็นกรอบในการบริหารจัดการมหาวิทยาลัยให้บรรลุวัตถุประสงค์ อันเป็นเครื่องมือที่สำคัญที่ใช้เป็นแนวทางในการขับเคลื่อนให้การดำเนินงานบรรลุเป้าหมายตามยุทธศาสตร์ ซึ่งประกอบด้วย

ยุทธศาสตร์ที่ 1 การพัฒนาท้องถิ่น เป้าประสงค์ คือ 1) ชุมชน ท้องถิ่น และสถานประกอบการได้รับการพัฒนาให้มีความเข้มแข็ง และยกระดับให้เป็นแหล่งจ้างงานของประชากรและบัณฑิตในพื้นที่ 2) มีงานวิจัย นวัตกรรมที่สร้างคุณค่าและนำไปใช้ประโยชน์ในการพัฒนามหาวิทยาลัยและท้องถิ่น 3) เป็นแหล่งเรียนรู้ศิลปวัฒนธรรมภูมิปัญญาท้องถิ่นและสร้างสรรค์ผลงานที่โดดเด่นเป็นที่ยอมรับของสังคม กลยุทธ์ คือ 1) การพัฒนาชุมชนท้องถิ่น และกำลังคนเพื่อรองรับการพัฒนาพื้นที่ 2) พัฒนาผลิตภัณฑ์ชุมชนที่เป็นอัตลักษณ์ท้องถิ่นตามความต้องการของตลาด (Demand driven) 3) ทะนุบำรุงศิลปะ และวัฒนธรรม เพื่อสร้างความเข้มแข็ง และสร้างคุณค่าของชุมชนสู่การจัดการเชิงเศรษฐกิจสร้างสรรค์ และร่วมสมัย

ยุทธศาสตร์ที่ 2 การผลิตและพัฒนาครู เป้าประสงค์ คือ บัณฑิตครูมีอัตลักษณ์ และสมรรถนะเป็นเลิศเป็นที่ต้องการของผู้ใช้บัณฑิตและครูประจำการที่เป็นศิษย์เก่าของมหาวิทยาลัยราชภัฏมีศักยภาพและความก้าวหน้าทางวิชาชีพ กลยุทธ์ คือ การพัฒนาหลักสูตรครุศาสตร์ และกระบวนการผลิตบัณฑิตให้ มีสมรรถนะตามเกณฑ์มาตรฐาน และสมรรถนะที่เป็นอัตลักษณ์ของมหาวิทยาลัย ที่สอดคล้องกับความต้องการของประเทศ

ยุทธศาสตร์ที่ 3 การยกระดับคุณภาพการศึกษา เป้าประสงค์ คือ ยกระดับคุณภาพ และสมรรถนะบัณฑิตให้ตรงตามความต้องการของผู้ใช้บัณฑิตด้วยอัตลักษณ์ คุณลักษณะ 4 ประการ และมีทักษะที่จำเป็น กลยุทธ์ คือ 1) พัฒนาหลักสูตรร่วมกับภาคีเครือข่ายที่สอดคล้องกับความต้องการของตลาดแรงงาน/ท้องถิ่น 2) พัฒนาบัณฑิตให้มีความรู้คู่คุณธรรมและเชี่ยวชาญในศาสตร์ได้ตามกรอบมาตรฐานคุณวุฒิแห่งชาติและวิชาชีพ มีสมรรถนะตรงตามความต้องการของสถานประกอบการ 3) การพัฒนานักศึกษาให้มีทักษะทางสังคม (Soft Skill) คุณลักษณะตามพระราโชบาย และการเป็นนวัตกรตามศาสตร์พระราชา

ยุทธศาสตร์ที่ 4 การพัฒนาระบบการบริหารจัดการ เป้าประสงค์ คือ 1) ระบบบริหารจัดการมหาวิทยาลัยมีคุณภาพ ทันสมัย รองรับการเปลี่ยนแปลง 2) บุคลากรมีสมรรถนะที่สอดคล้องตามสาขางานและทักษะรองรับการเปลี่ยนแปลง กลยุทธ์ คือ 1) พัฒนาระบบบริหารมหาวิทยาลัยให้ทันสมัย รวดเร็ว มีประสิทธิภาพ และรองรับการเปลี่ยนแปลง 2) สร้างกลยุทธ์ทางการเงินที่ครอบคลุมการหารายได้และลดรายจ่าย 3) ยกระดับขีดความสามารถของบุคลากร ให้มีสมรรถนะ พร้อมรับความเปลี่ยนแปลง และตอบสนองต่อการพัฒนาประเทศ 4) การสนับสนุนการทำงานของบุคลากรทุกระดับเชิงรุก เพื่อให้เกิดประสิทธิภาพ ประสิทธิผลอย่างเป็นรูปธรรม

แผนปฏิบัติการ มหาวิทยาลัยราชภัฏราชนครินทร์ ประจำปีงบประมาณ พ.ศ. 2567 ฉบับนี้ จะเป็นเครื่องมือหลักสำคัญที่ช่วยให้เกิดกรอบแนวทางการปฏิบัติและผลักดันให้การดำเนินการในภารกิจต่าง ๆ บรรลุเป้าหมายตามยุทธศาสตร์เกิดผลลัพธ์และผลสัมฤทธิ์ ดังวิสัยทัศน์ “มหาวิทยาลัยชั้นนำรับใช้สังคมของภาคตะวันออก เพื่อสร้างนวัตกรรมตามศาสตร์พระราชา” “A Leading Social Enterprise University in the Eastern Thailand to Create Innovation with Royal Philosophy”